Etelä-Afrikan maatilahyökkäykset

Etelä-Afrikan maatilahyökkäykset ovat eteläafrikkalaisiin maanviljelijöihin kohdistuneita väkivaltaisia hyökkäyksiä. Suurin osa hyökkäysten kohteiksi joutuneista on valkoisia maanviljelijöitä, ja heihin kohdistuneilla hyökkäyksillä on esitetty olevan ainakin osittain rasistiset motiivit. Maatilahyökkäysten määrä kasvoi vuosina 1991–2001 mutta on sittemmin tasaantunut tai kääntynyt laskuun. Hyökkäyksissä on kuollut vuoden 2009 loppuun mennessä arviolta 2 500–3 000 henkilöä. Maanomistusolot ovat Etelä-Afrikassa vinoutuneet, sillä mustien hallussa oli vuonna 2018 vain neljä prosenttia maasta, vaikka heitä on koko väestöstä 75 prosenttia.
Määritelmä.
Termi "maatilahyökkäys" ei ole rikosnimike itsessään, vaan se voi tarkoittaa useita eri rikoksia, jotka on tehty maanviljelijöitä vastaan maatiloilla. Etelä-Afrikan poliisin mukaan maatilahyökkäyksiin lasketaan mukaan myös maatilojen sisäiset rikokset, kuten esimerkiksi työpaikkaväkivalta. Joidenkin näkemysten mukaan maatilahyökkäyksiksi tulisi laskea vain kuolemaan johtaneet tapaukset. Myös termiä itsessään on kritisoitu, sillä esimerkiksi Human Rights Watchin mukaan siitä saa sen väärän käsityksen, että teot olisivat sotilaallisia tai terroristien toteuttamia.
Selvityskomitean raportti.
Etelä-Afrikan oikeusministeriön vuonna 2001 asettaman komitean vuonna 2003 julkaiseman tutkimuksen mukaan suurimmalla osalla tapauksista ei ollut minkäänlaisia poliittisia vaikuttimia eikä taustalta myöskään ollut löydettävissä minkäänlaista organisoitunutta rikollisuutta, joitain maanvaltaustapauksia lukuun ottamatta. Komitean raportin julkaisemisen aikaan 60 % näiden rikosten uhreista oli valkoisia, mutta mustien osuus oli kasvussa. Valkoisilla oli tosin suurempi riski tulla vahingoitetuksi tai tapetuksi kuin mustilla. Komitean raportin mukaan tälle erolle ei kuitenkaan ollut löydettävissä yleistä rasistista syytä. Selvityksen mukaan tyypillinen maatilahyökkäyksen tekijä oli musta työtön nuori, joka oli lähtöisin kaupunkialueelta.
Human Rights Watch.
Human Rights Watchin vuonna 2001 julkaiseman raportin mukaan väkivalta maatilallisia kohtaan on suurimmalta osalta välineellistä, ja sen tavoitteena on aseiden, rahan ja ajoneuvojen varastaminen. Syrjässä ja etäällä toisistaan olevat maatilat ovat rikollisille helppoja kohteita. Rikollisuus ei raportin mukaan ole yleisempää maaseuduilla kuin kaupungeissa. HRW:n mukaan valkoisten maatilallisten ja näiden palkkaamien turvallisuuspalveluiden väkivalta maatilojen työntekijöitä ja muita niiden alueella asuvia mustia kohtaan on myös mittava ongelma.
Reaktio maailmalla.
Maaliskuussa 2018 Australian maahanmuutosta vastaava sisäministeri Peter Dutton ehdotti, että Etelä-Afrikan valkoisille maanviljelijöille voitaisiin antaa erityisviisumeita Australiaan Etelä-Afrikan ”kaameiden olosuhteiden” vuoksi.
Elokuussa 2018 Yhdysvaltain presidentti Donald Trump kiinnitti asiaan huomiota ja sanoi käskeneenä ulkoministeri Mike Pompeon seuraamaan tarkasti Etelä-Afrikan maatilojen valtauksia, maatakavarikkoja ja maanviljelijöiden laajamittaista tappamista. Valtapuolue ANC ja presidentti Cyril Ramaphosa olivat valmistelemassa perustuslain muutoksia, joilla maata voisi viedä omistajilta ilman korvauksia. Etelä-Afrikan maanviljelijät yrittivät epätoivoisesti myydä tilojaan ennen valtion suunnittelemia takavarikkoja.
Faktantarkastusta.
Donald Trump tapasi Etelä-Afrikan presidentti Cyril Ramaphosan toukokuussa 2025, jossa Trump pyysi henkilökuntaansa esittämään videon, jossa eteläafrikkalainen oppositiopoliitikko Julius Malema lauloi laulua, jossa vaaditaan väkivaltaa valkoisia maanviljelijöitä vastaan. Video sisälsi myös kuvamateriaalia riveistä valkoisia ristejä, joiden hän väitti olevan murhattujen valkoisten maanviljelijöiden hautauspaikkoja, ja Trump esitti Ramaphosalle kopioita artikkeleista, joissa hänen mukaansa dokumentoitiin laajalle levinnyt raakuus Etelä-Afrikan valkoista vähemmistöä vastaan. Jo Trumpin ensimmäisen hallintokauden aikana hänen kannattajansa olivat esittäneet väitteitä valkoista vähemmistöä vastaan​​ kohdistuvasta väkivallasta. Heitä olivat erityisesti Elon Musk ja entinen Fox Newsin juontaja Tucker Carlson, joka esitti osia oletetusta kansanmurhasta.
Trump sanoi maantien varrella olevista risteistä: ”Nämä tässä ovat hautauspaikkoja... Yli tuhat valkoista maanviljelijää.” Ristit eivät kuitenkaan merkitse hautoja, vaan video on peräisin mielenosoituksesta valkoisen maanviljelijäpariskunnan murhaa vastaan. He joutuivat väijytyksiin ja ammuttiin kuoliaaksi tiloissaan vuonna 2020. Eräs tapahtuman järjestäjistä sanoi, että kyseessä ei ole hautapaikka, vaan väliaikainen muistomerkki pariskunnalle, joka poistettiin tapahtuman jälkeen.
Trump on esittänyt väitteitä kansanmurhasta viittaamalla valkoisten maanviljelijöiden tappamiseen Etelä-Afrikassa. Maassa on eräs maailman korkeimmista murhaluvuista. Etelä-Afrikan poliisin mukaan vuonna 2024 maassa tehtiin 26 232 murhaa. Näistä 44 oli maanviljelijäyhteisöihin kuuluvien ihmisten murhia ja heistä kahdeksan maanviljelijöitä. BBC ei pystynyt löytämään tilastoja rodun mukaaan, mutta julkaisun mukaan tiedot eivät selvästikään tarjoa todisteita Trumpin esittämistä väitteistä "valkoisesta kansanmurhasta". Helmikuussa 2025 eteläafrikkalainen tuomari totesi, että ajatus kansanmurhasta on "selvästi kuviteltu" ja "ei todellinen". Maanviljelijöitä edustava Transvaalin maatalousliitto (TAU) on kerännyt tiedotusvälineisiin, sosiaalisen median julkaisuihin ja jäsentensä raportteihin perustuvia lukuja. Vuoden 2024 luvut osoittavat, että hyökkäyksissä maatiloille kuoli 23 valkoista ja yhdeksän mustaa ihmistä. Vuoden 2025 alussa TAU oli kirjannut kolme valkoista ja neljä mustaa kuollutta Etelä-Afrikan maatiloilla.
Etelä-Afrikan poliisiministeri Senzo Mchunu sanoi tapaamisen jälkeen, että Trumpin esittämä kansanmurhaan liittyvä salaliitto on "täysin perusteeton ja täysin todistamaton".